정조 16년 · 목
麻田幼學王景麟等上言以爲臣等俱以崇義殿後孫卽伏見廟貌重新縟儀載擧臣等益切欽誦之忱相率蹈舞攢祝不暇而第伏念本殿尙無紀事之石古蹟或有湮沒之慮則非但臣等私切嗟歎側伏聞平壤之崇仁殿則箕城妥靈之所而宣廟朝戊申因道內多士之陳章卽許立碑崇德殿則新羅始祖侑神之地而英廟朝辛未因子孫之陳疏亦令紀實則以殿下繼述之盛德當本殿重修之餘克擧未遑之典載竪紀績之碑則誠爲光前之烈云敎以問于道伯處之南部良人鄭忠國上言以爲渠是奉保夫人申氏奉祀孫而孤子無依之蹤年前累蒙天恩至今保存者莫非天地罔極之澤祖母申氏丁亥十月初三日祗受御筆之宣賜奉安家中矣到今家計剝落蔀屋頹壓莫重御筆奉安無處乞蒙天恩云敎以入侍備堂旣承下敎招見草記北部故府使李章玉妻金召史上言以爲舅家卽延祐宮本家也曾祖父母忘祭祭需及朔米自本宮上下矣本宮奉安後不爲上下而家夫從兄弟以其祿俸不絕香火矣壬寅年家夫身死今年四寸又爲身死曾祖父母之忌祭墓祭香火將絕家廟亦不得覆蓋乞蒙天恩云敎以極爲可矜分付兵判思所以濟飢之道北部出身魯泰昌上言以爲英廟潛邸時渠祖進聖多年奉侍丁酉差定司饔院宴饗廳守直御筆行下登極後別監之役隨行四十餘年飯監隨行又爲七年一自身歿之後家計漸替渠父東西漂泊奉安無處至于渠身實爲悶迫有此呼籲云敎以決杖以懲猾濫之習楊州內官姜聖佐上言以爲渠養父前內侍金壽賢丙申年分減死爲奴於全羅道大靜縣矣仍爲物故於配所伏乞特下雨露之澤使養父已死之骨得埋於本土毋作他鄕孤魂之地云敎以逆宦豈有親屬必有慫慂之漢萬萬痛惡嚴刑照律慫慂者査出亦爲嚴刑照律草記事分付○吏曹啓言居昌幼學柳宅和等上言以爲本縣卽中廟元妃端敬王后愼氏之姓鄕也坤極正位之後王妃姓鄕陞爲郡守而不久還降矣英廟己未光復溫陵祔躋太廟後邑號陞等固是次第之法典而時則本邑經戊申逆變之後陞爲府使則別無更陞之事矣向在戊申回甲之年還降爲縣蓋其時廟堂及銓曹只知戊申前縣監而不遑致察於王妃姓鄕之法不當降大抵王妃姓鄕之陞爲郡牧府者湖南之綾州湖西之淸風關西之咸從本道之靑松仁同俱以列朝王妃姓鄕陞在牧府之列而惟此本縣獨未蒙一體之典尙在末縣之班依國典陞號事乞蒙天恩云矣王妃姓鄕陞號載在於受敎輯錄中而事係莫重請令禮曹稟處從之又啓言觀此淳昌幼學金致星裵雲廸梁學聖吳載明興德幼學金允敎金勝玉羅州幼學沈道冠鄭仁守尙州幼學黃德鏞蔚山幼學尹德源同福幼學尹三秋任實幼學金振聲金仁淳谷城幼學崔命峻樂安幼學姜應望南原幼學牟聖泰成福彩申益權徐宗喆泰仁幼學朴根壽金德昇長城幼學姜渭孫求禮幼學朴泰永潭陽幼學陳宗漢高敞幼學金仁國昌平幼學黃千年玉果幼學趙振玉等上言則致星父同知聲遠年一百允敎父同知世泰年一百勝玉父同知應秋年一百一道冠父同知仁績年九十三德鏞父同知箕範年九十一德源父同知輔殷年八十三三秋父同知錫鼎年一百振聲父同知聖位年八十六命峻祖同知德章年九十五應望父同知渭泰年九十五義明父同知萬弼年一百聖泰父同知澧起年八十六仁淳祖同知聖載年一百二根壽祖同知尙采年一百渭孫父同知弼碩年一百泰永父同知億堂年一百宗漢父同知世英年一百德昇父應祥年一百一宗喆父同知重泰年八十四仁國父同知就善年一百益權父同知麗輝年一百仁守父同知再運年一百雲廸父同知大休年一百一千年父同知相賢年一百一福彩父同知萬載年八十六振玉父同知萬福年一百一學聖父同知德鳳年一百一竝願蒙贈職之典矣單付同知勿許追贈曾有定式請竝置之敎以七十古來稀況八十乎況九十乎又況百歲乎禮天子就百歲以上人所居往訪之旌其門其尊年之意有如此偏邦之樞銜何靳俄於兵曹回啓有措辭判下者卿其取考此後依此申明定式兵曹一邊付樞銜卿曹一邊贈追榮以倣古禮以尊人瑞又啓言觀此任實幼學晉泰文淮陽小民吳且福安峽徐載逸等上言則泰文父僉知長天年八十五且福祖同知春男年八十九載逸父僉知相沃年九十二竝願蒙加資之典矣士庶年八十以上者除一階雖在法典而晉長天吳春男徐相沃等皆已加資今無可論請竝置之敎以果漏特加又啓言觀此寧邊幼學金億權洪川幼學鄭光宅潭陽幼學朴尙彥驪州幼學韓孝晩等上言則億權父通德郞潚年八十光宅祖幼學振熙年八十尙彥父幼學台彬年八十一孝晩父通德郞衡佐年八十一竝願蒙加資之典矣士庶年八十以上者除一階載在法典請依此施行從之又啓言觀此淮陽小民申世泰上言則其父夢錫今年八十三再昨年別恩典時以年八十當爲加資而未免見漏願蒙加資之典矣道臣之不爲抄啓必有委折請更考京帳籍後更爲稟處從之又啓言淳昌幼學林益源上言內以渠父加資事叠呈兩張而其中一張或有挾書處或有墨抹處其父年一曰八十六歲一曰八十四歲居住又爲相左莫重上言文字若是駭然請移送法司詳査照律允之又啓言觀此南部譯科申命洙等上言則以爲渠等俱以閭巷小民受學於金復三粗得成就登科者數十餘人依法典願蒙加資之典云矣大典通編勸獎條私敎官所敎門徒中及第三人或生進五人以上者加資事載錄而至於雜科則元無可據前例此與正科有異則渠輩計出干恩無難天聽請移送法司從重科治從之○戶曹啓言西部幼學沈尙顥上言以爲渠五代祖故陽德縣監說萬曆甲戌出立案掘浦於平澤縣北面軍勿里世傳收稅矣舍音與作者輩忽生橫奪之計稱以買得故己亥年間渠之仲兄呈于本官兩造推卞後尺量捧侤音欲爲收稅而奸民輩彼年此年姑爲漫漶仲兄成疾致死家力蕩敗屢代香火將至湮滅之境乞令依前收稅云矣旣有得決文案則當呈營邑以爲推尋之地而不此之爲敢以格外之事至煩天聽者極涉猥屑請勿施從之又啓言奉常寺熟手南得壽等上言以爲渠輩一年所食不過大米二石九斗二升籍租七斗五升錢二兩五錢七分以此殘薄之物各處祭享時毋論遠近自備糧資每年負債殆至五六百金而所食米錢預賣於惠廳猶爲不足將欲斥賣都家以救目前之急而終非支保之方故不避猥越細細條陳一則分屬於各軍門各司事也一則戶料兵布磨鍊上下事也一則各陵京書員差定事也一則荏子島築堰作畓事也乞蒙天恩特爲指一處分俾得無弊應役云矣太常熟手等處籍租八十石貢米一百石殖利錢二百餘兩每年劃給以爲聊賴之資而其所擧行旣係莫重其所受食每患不贍其在軫恤之政不可無變通而諸條中戶料兵布及築堰作畓事俱難輕議而各陵京書員塡差事各軍門各司分屬事最似便當而臣曹有難擅便請令該寺提調從長稟處允之○禮曹啓言觀此泰安幼學趙壽海上言則爲其本郡故孝子李宗馨以孝行之卓異請旌褒之典事令該曹稟處矣宗馨之孝行若是卓異則該道臣自當採取登聞依新頒定式請姑置之從之又啓言觀此忠淸道儒生兪彥錞等上言則爲故士人尹天性天範兄弟以孝行之卓異請贈職之典事令該曹稟處云矣天性兄弟孝行若是卓異則該道臣自當採取登聞依新頒定式請姑置之從之又啓言觀此忠淸道儒生李得和等上言則爲貞簡公許詡其子贈副提學慥忠節請旌閭故學生許以忠其子故學生竣孝行請褒贈之典事有此呼籲云矣詡與慥忠烈炳若旣參越州之壇享而尙闕棹楔之典則多士之呼籲不是異事似當許施請上裁以忠與竣父子孝行又如是卓絕則忠孝之竝華一門世所罕有該道臣何不採取登聞乎依新頒定式請姑置之自臣曹關飭該道可以登聞者則使之待歲首擧行從之又啓言西部故府使趙德洵妻沈氏原情以爲所後子學愚無子而夭宜卽立後而亡夫出繼兄故左尹德洙第二子故郡守學晉有二子定其一子固是天理人情之所不易而學晉二子俱有廢疾亡夫從弟幼學德泂在先舅爲三寸侄也有孫六人其中興乭卽德泂之第二子學閔第二子也亡夫兄弟許久泣乞未得快諾再昨年左尹作故家夫繼以云亡渠又哀乞於德洞而實無從容與受之道舅家又無丈老而德泂卽是門長也它無道理猥有屢次上言其時禮曹判書洪檍謂有血孫而防啓今春擊錚後禮曹判書鄭昌順以彼此爲說互相徑庭使其門長議處事覆奏興乭之祖方爲門長謂以有嫌就宗中收議所謂宗中呈單自門長家收送于該曹則其可曰公議乎得見德泂呈文則有日舅兄左尹指小孫基仁而定其後嗣云基仁之定爲後嗣果在於辛丑亡子喪初而其兄弟之病始於癸卯春不得已捨之緣何言其定之而不言其捨之乎切於冤鬱冒死泣籲乞蒙天恩云矣昨今年來沈氏之擊錚上言殆將三四次其爲猥越莫此爲甚學晉之子基仁雖是血孫眞若病廢則不欲取養人情之固然而德泂有孫六人坐視其猶父之無后始終勒持亦極駭然請使諸趙至親中年長者於此於彼之間從公定給後卽爲呈單于臣曹以爲立案成給之地從之又啓言北部前主簿金弘運上言以爲不幸無子以十寸兄弘采第二子永珪欲取爲子而弘采夫妻俱沒不得循例呈狀禮斜令該曹稟處云南原幼學柳春八上言以爲渠之六寸弟春善無子而夫妻俱沒故以其四寸春新第三子赫和欲爲立後而春新夫妻亦爲俱沒不得循例呈狀禮斜令該曹稟處云潭陽幼學尹應佐上言以爲渠之七寸姪聘采無子以其八寸復先第二子德敏欲爲繼後而聘采夫妻俱歿不得循例呈狀禮斜令該曹稟處云中部故判官金魯妻尹氏上言以爲其子故縣監載泰無子故以其從弟載民之子錫胤定爲立後而載泰夫妻俱沒不得循例呈狀禮斜令該曹稟處云春川幼學金若洙上言以爲其七寸叔以鐸無子以其六寸以錥第二子永洙欲爲繼後而以鐸夫妻俱歿不得循例呈狀禮斜令該曹稟處云泰安幼學李日亨上言以爲渠之四寸兄日榮無子以其宗人邦柱之子欲爲繼後而日榮夫妻俱歿不得循例呈狀禮斜令該曹稟處云善山幼學洪日熙上言以爲宗人起洛無子身死以其四寸起鵬第二子纘休欲爲立後而起洛夫妻俱歿不得循例呈狀禮斜令該曹稟處云南部故判官徐退修妻閔氏上言以爲家翁同生弟迨修無子而夫妻俱歿以其子有侚欲爲立後而拘於格例不得循例呈狀禮斜令該曹稟處云西部幼學張大遇上言以爲渠之族姪星燁無子而夫妻俱沒以其族弟星彥第二子至運欲爲繼後而受者無人不得循例呈狀禮斜令該稟處云德源進士南宅明上言以爲其姪持耇無子而夫妻俱歿以其四寸持和之子啓遠欲爲立後而受者無人不得循例呈狀禮斜令該曹稟處云南部幼學金載龜上言以爲渠之四寸載羽無子而夫妻俱沒以其八寸載復第三子鑵欲爲立後而受者無人不得循例呈狀禮斜令該曹稟處云積城幼學白東軾上言以爲不幸無子以四寸東璿第二子甲老美欲爲繼後而東璿夫妻俱歿不得循例呈狀禮斜令該曹稟處云洪川幼學元得仁上言以爲渠之族弟鎭國無子以其族兄得舜第二子貞泰欲爲立後而得舜夫妻俱歿不得循例呈狀禮斜令該曹稟處云矣請竝依受敎特許立後從之又啓言中部幼學申旭上言以爲不幸無子十寸兄寔第二子大鵬懇請立後則大鵬母與兄稱以其父之已死不肯許與令該曹稟處云高陽故學生金履讓妻徐氏上言以爲其夫無子身死以其八寸履熀第四子終福欲爲繼後而終不許給令該曹稟處云矣在朝家存亡繼絕之道似當許施而係是人倫重事不敢擅便請上裁從之又啓言觀此廣州幼學魚致南等上言則爲大提學鄭陟德業學行請同享於其子誠謹龜巖書院有此呼籲矣院享體重有難輕議請置之從之又啓言觀此交河幼學鄭斗煥上言則爲贈祥原君世寧丙子殉節之卓異請蹲配於忠烈祠有此呼籲矣今此蹲配之請似不必爲濫而此等陳請以上言煩籲極爲猥屑請置之從之又啓言觀此關西淸北儒生金鳳來等上言則爲林勳弟兄子若孫十一人貞忠偉功之卓然請施旌贈之典有此呼籲矣林龍壑等六人旣蒙贈職之典則棹楔之請係是疊恩今無可論至於勳等五人伊時有何委折而漏於褒贈之典乎到今年歲久遠後請旌請贈事極猥越請置之從之又啓言楊根幼學李時復上言以爲始祖熙寧君袉卽太宗大王第六子丙子兵燹宗孫陷沒祠版莫傳墳山見失數十年前始爲尋得墓所主祀無人親王子祠版之永世不遷旣是朝家常典以夷靖公第二子寧原正培十二代孫秉誠特定奉祀孫令該曹稟處云矣親王子不遷之奉祀事體自別請依所請以秉誠定奉祀孫立案成給從之又啓言觀此安州童蒙崔鶴松上言則以爲渠父東岳以渠爲非已出請行合血之擧爲訴矣父子之倫莫逃於霄壤之間者也設令鶴松眞是東岳之子其父謂之非其子則在渠之道惟當盡其誠孝感回其父心卞別其眞僞此乃人理之當然今此鶴松雖曰童蒙敢辦上言之擧則與無知童騃有異如是煩籲猥濫極矣亦無異於以子呈父請令攸司照律嚴勘從之又啓言永平幼學高世楨等上言以爲旁祖高城君呂直派無後不祧神主奉祀無人故諸族相議以甚十二代旁孫星五欲爲奉祀而事係重大不敢私自擅定令該曹稟處云矣勳臣奉祀與他自別事當依所請許施而係是移宗奉祀事體重大議大臣後稟處事曾有定式請議大臣稟處從之○兵曹啓言義州閑良朴重儉等上言以爲渠等居生於鴨綠江下流而庚戌六月之雨江水大漲數百戶將至渰溺之境矣近地出身朴英根折衝金尙翕閑良金衡逸折衝金仁達等四人或柁扁舫或作大筏挺身奔入所拯人命合爲一百二十四口渠等齊訴巡營則以啓聞請褒之意題給而只緣啓聞體重尙今掩置乞蒙天恩云矣果如上言辭意則恐無該道不爲登聞之理請令本道詳査狀聞後稟處從之又啓言義州壯武軍曺天德等上言以爲渠等所居乃鴨綠江最卑之島乙未年潦水島中十一家丁浮出波浪幾至危險矣本面出身李德魯取板木作筏拯出男女三十九口而獨漏於褒賞之時乞蒙天恩云矣拯活人命所關雖不輕今於十八年之後如是煩籲極涉猥屑請勿施從之又啓言梁山幼學金聲樂上言以爲渠祖嘉義鳳峽方當百歲之年未叨同樞之銜請付西樞實職以爲追榮云矣取考庚戌年本道狀本則梁山老職金鳳峽年九十而入於庶民秩同樞實銜有違格例請置之敎以百歲老人勿拘地處卽付樞銜仍爲追榮旣有下敎則何以獨漏先自此人卽爲擧行口傳下批吏曹竝以知悉此外八道百歲以上如有未付樞銜者竝與當贈內外姓與名使卽報來隨到口傳下批以示朝家尊高年之意此後依此定式擧行又啓言淳昌幼學李龍彬上言以爲渠父湖明今年八十三歲當爲僉樞加資請命該曹許界僉樞加資云矣士庶年八十元無加資之例而庚戌邦慶時特敎加資則今此李湖明似是見漏於其時有此呼籲而辭不別白請査問本道狀聞後處之敎以老人之事不可遲待道査卿其取考京籍如相準卽爲口傳下批又啓言楊州幼學李潤元上言以爲渠祖嘉善莘老以德源君曙之九代孫今年八十九歲而僻在鄕曲混入於單付中未參追榮之典請命兵曹付實職云矣旣是璿派則同樞實銜無礙格例而事係干恩請置之敎以猥則猥矣依允樞銜則卿其依他例施行又啓言南原幼學黃又淸上言以爲渠祖嘉善翼重以故相臣喜之後裔流落遐鄕年至九十而未付同樞請命該曹特付同知追榮云矣旣是士族則同樞實職亦無所拘而事係干恩請置之敎以依李潤元上言判付爲之又啓言靈光幼學高應鵬上言以爲渠父可賢今年七十歲而庚戌年以其子應觀猥通臺職因加侍從臣父通政之資而伊時應觀卽被臺章査案未決故僉樞未得如例擬入同年六月大慶後特下年七十朝官陞資之敎而同時加資之人陞付同樞而獨爲見漏莫非應觀被劾待勘之致到今査事已蒙聖鑑俯燭至有無礙收用之敎而尙未蒙付僉樞陞同樞之典請令該曹依他例許付僉樞因陞同樞之銜云矣高可賢以應觀之父雖陞通政僉樞備擬與否有非仰煩天聽者而至於同樞云云旣未加嘉善之階則尤無可論請置之敎以旣經臺侍則厥父之付樞銜格式卽然何論人言有無乎旣付樞銜則又當以朝官陞資渠之所訴似然依願施行○刑曹啓言北靑草土人趙重玨上言以爲渠父景瑞今年正月見差親騎衛矣閏四月分本衛左別將李秀茝以騎射來待私自傳令蓋本衛騎射例自兵營傳令元無別將傳令之規渠父往見秀茝切責其創出無前之例則秀茝訐訴兵營拿致營門嚴棍二十一度着枷下獄牢囚四日及其病報危重則又爲保放不過六日仍爲致死當初渠父之往責秀茝不過官師相規之私自酬酢而惟彼秀茝欲掩其擅自出令之罪訐告殺人至於如此誣人致死自有應施之當律且渠父以渠祖母之遺腹母子相依爲命矣年今七旬遭此罔極之慘日夜號哭奄奄欲盡伏乞李秀茝誣告致命之狀令本道嚴査得情亟施償命之典云矣其父景瑞不赴騎射有關師律則別將亦騎射之將也藉使秀茝如法懲治不可謂之濫杖況兵使之施棍乎遐土民習不知軍卒之分至嚴乃以訐告等說敢爲侵逼兵閫之計者揆以紀律關係不輕請分付本道嚴査痛懲從之○漢城府啓言茂長幼學金尙洙上言以爲五六世先塋在於本縣北面自六代祖至今繼窆已過二百餘年矣東踰一嶺有禪雲寺與先山相距五里之間南北逈隔先塜靑龍邊百步許有古庵基而其下有顚踣一浮屠未知何世有是庵有是浮屠丙午年葬從弟於其上卽舊庵遺址之下而自無爭禁之事去年夏間寺僧萬連欲奪先山全局將爲渠寺柴場倡起緇徒呈邑訢營欲掘繼葬之塜欲售奪山之計其時縣監親審摘奸論報營門以爲所謂方葬之塜秋草屢宿墓木已拱浮屠之埋沒已久荒涼之庵址無懲僧徒之謀奪兩班家先山極爲無據云則營題以爲僧徒誣訴極爲痛駭狀頭僧各別嚴治本訟勿施萬連又爲誣訴於壯勇營該營發關於本道道臣以京營屬寺事體自別方令本官䓂掘丙午繼葬之塜矣自覆之浮屠人所目擊陳跡之庵墟已屬山主則繼葬之塜非此寺之所忌彼僧之可禁亟令道臣嚴加裁處云矣僧之浮屠如俗人之葬浮屠咫尺不欲許葬在僧徒人情之所當然且決訟之規從後施行而道臣處決旣在其後則只當依後處決施行請置之從之又啓言抱川鄭始大上言以爲祖父母墳塜數三步之內同鄕鄭光允偸葬其父故昨年上言得蒙判下本縣論報營題嚴明而光允遷拖歲月終不掘移特令山在官刻期掘移云矣旣因鄭始大上言有營邑之決處則光允之一向延拖者亦關紀綱嚴飭山在官卽速掘移之意請分付道臣從之又啓言楊州幼學洪志默上言以爲十二世祖唐城君海卽我太祖朝淑信翁主駙馬而墳山在於本州山內面矣山下小民金宗燁偸葬於駙馬翁主墳山十五步之地渠以貧弱所致尙不得掘移且墓下居民每年春伐其案山及龍虎內長養之木縱火火田而耕渠旣孤獨家遠不能禁斷伏乞偸葬者刻令掘移案山龍虎衝火火田者嚴禁懲治云矣都尉墳墓自有步數界限而邑民之偸埋於十五步之間此已可駭所伐丘木燒菑起墾亦甚無狀請分付道臣使之移葬禁其火耕從之又啓言廣州幼學李顯承上言以爲先山在於鴻山縣矣己酉年結城居韓後良勒葬其父元震於二十步之地蓋後良以後翼之至親武斷蔑法奪人塋域故裹足就訟則該縣監金龍柱因事上京罔夜來訴於金龍柱則龍柱言內有姻婭之誼故自官出力過葬到今無聽訟顏面終無是非矣龍柱移職李天穆莅任往卽號訴則天穆躬審形止捧侤音掘去而終不掘去冒死上言有令道臣査處之命故就卞於前縣監金晉柱則晉柱以査官同心後良謂以訟理論之則韓哥雖在落科掘移則吾不忍云伏乞依法掘去云矣今春李顯承之上言也本府以詳査處之之意覆啓知委則至今延拖極涉稽緩雖尋常訟理猶不當如此況後良乎更令道伯別定剛明官卽速決給從之又啓言白川幼學金載凝上言以爲屢代族山在於本郡而西麓卽渠九代祖墳而聖鍾之七代祖母壓葬其腦後東麓卽渠八代祖七代祖墳而聖鍾七代祖壓葬其咽喉己酉冬聖鍾又葬其子於渠之七代祖墳貼身砂諸宗使之掘去而百般圖避終不掘去故庚戌渠父躬自掘出至被勘律之擧而爲先之誠去益彌篤不避寒暑赴營門訴本官今年正月因以致病竟至身死渠母因此而繼死亟令有司痛繩聖鍾之罪云矣蓋以山事言之最遠者於兩隻爲亦七代之葬則移掘非可議也稍近者卽聖鍾子塜而已爲光烈之自掘則爭訟無可言也今以載凝之私怨隱痛求得聖鍾之罪於法理之外亦非平允之道請置之從之又啓言原州幼學崔海受上言以爲渠之五代祖定山於本州成出立案二百年禁養矣土豪沈楅偸埋其妻於禁養之內故呈官掘移之際渠遭母喪入葬於先祖置塜之地則沈哥反荷賊杖先呈本官其時判官責沈哥曰以客敺主卽令退斥沈哥乃生奸計移訟於橫城官而又爲見屈戊戌年渠遭父喪合窆於前山則沈哥又爲呈官仍又退斥矣己亥年沈哥忽呈上言構虛誣罔乃有査給之命而其時判官不問曲直置渠於落科嚴囚刑推直配遠地庚子年駕前鳴冤得本道査決之命而其時査官以爲崔塜旣掘而沈塜尙留令沈哥厚給山價云豈可忍賣山於讎家仍不安親葬乎今年改葬父母於初葬之地沈哥又爲往訴本官勒捧侤音使之更掘乞蒙天恩云矣請令道臣別定剛明官從公決給從之又啓言西部進士李寅默上言以爲母葬山地在於坡州與安錫良相訟五年訟理則母墳與錫良山隔二崗數百步間多他人入葬坐立不相見而渠敢生侵奪之計始則埋狗埋骨於穴傍中焉放火山麓又復置塜腦後末乃嗾其孼屬偸葬龍尾故其時擊錚道臣趙鼎鎭嚴査啓聞安錫良置之落科捉囚安哥卽掘其壓埋之塜再昨年冬又偸埋廷鉉妾子於母墳腦上十餘步故泣訴營門捉致安哥使之掘出則一向抵賴故不得已鳴冤陳徹別下判付使之退訟則彼此自靖不宜更鬧而渠必欲勒奪令攸司從公明斷掘去安錫良所埋作變之塜仍治其父子之罪云矣原訟則令道臣定界於兩山之間俾絕臾鬧之弊而有此號籲猶不知止者已極猥屑況於再昨冬李寅默擊錚判付辭意嚴截則在寅默之道設有可冤之端今又章皇如此者萬萬無嚴請勿施其罪狀令攸司勘處從之又啓言交河幼學李聖臣上言以爲渠五代祖故府使準墳山在於本郡三世繼葬矣坡州人安宅揆上年二月偸葬其母於至近之地故呈本官摘奸後卽捧掘移侤音矣宅揆隱避不現掘移無期乞令道臣掘去安揆偸葬之墳云矣一邊之言有難準信請令本道詳覈公決從之又啓言成川良人田命重上言以爲渠父墳山在於本府溫水坊矣本府鄕族朴宗老偸葬其妻於咫尺之地而掘渠父墳幾至露棺宗老私掘之罪乞令依律重治云矣宗老之他人墳山任自掘出旣有其律請令本道査實公決從之又啓言高陽幼學李致顯上言以爲渠九代祖上黨尉李薆九代祖母慶愼公主山所在於龍仁局內寸土俱是賜牌之地矣四十年來流離丐乞一未省墓甲辰年始往省墓則韓昌世兄弟盜占來龍百步之地而靑龍白虎之內衆冡累累局內土地盡爲韓哥之物墳墓咫尺俱爲火田故卽呈本官嚴囚韓哥掘其一塜以次次掘移之意捧侤音而終不掘移乞令道臣掘去韓哥之葬局內起耕處還給於渠云矣致顯先祖都尉墳山因其子孫之貧殘盡爲邑民之冒葬則不但致顯之痛迫亦爲公家之當禁分付道臣可禁者禁之而若憑藉都尉之墳山非理勒禁則不可不嚴斥請使該邑守令看審形便詳細決處從之